Diari Oficial de la Generalitat Valenciana


Sumari del DOGV 8053, del 01-06-2017 (2017/4746)

RESOLUCIÓ de 29 de maig de 2017, del director general de Relacions amb les Corts, per la qual es publica el conveni marc entre la Universitat de València - Estudi General, Ciutat de les Arts i les Ciències, SA, i la Fundació Oceanogràfic de la Comunitat Valenciana per a la col·laboració mútua als camps científics, tecnològics, formatius i divulgatius.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8053

Data del DOGV
:   01-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4746


Data del document
:   29-05-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 29 de maig de 2017, del director general de Relacions amb les Corts, per la qual es publica el conveni marc entre la Universitat de València - Estudi General, Ciutat de les Arts i les Ciències, SA, i la Fundació Oceanogràfic de la Comunitat Valenciana per a la col·laboració mútua als camps científics, tecnològics, formatius i divulgatius. [2017/4746]  
La Universitat de València, Ciutat de les Arts i les Ciències, SA, i la Fundació Oceanogràfic de la Comunitat Valenciana han subscrit, el dia 15 de maig de 2017, el conveni marc per a la col·laboració mútua als camps científics, tecnològics, formatius i divulgatius, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 26 de maig de 2017 i número 676/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 29 de maig de 2017.- El director general de Relacions amb les Corts: Antonio Torres Salvador.  
  
  
València, 15 de maig de 2017  
  
Conveni marc de col·laboració entre la Universitat de València - Estudi General i Ciutat de les Arts i les Ciències, SA i la Fundació Oceanogràfic de la Comunitat Valenciana per a la col·laboració mútua als camps científics, tecnològics, formatius i divulgatius  
  
Compareixen  
D'una part, Esteban Morcillo Sánchez, DNI 35633453U, que actua en nom i representació de la Universitat de València - Estudi General (d'ara en avant la UV), amb CIF Q4.452.996X, i amb domicili en l'avinguda de Blasco Ibáñez, 13, 46869 València, legitimat per a aquest acte en virtut de l'article 94 dels estatuts de la UV i facultat a partir del seu nomenament per Decret 45/2014, de 28 de març, del Consell de la Generalitat (DOGV 7245 d'01.04.2014).  
D'una altra part, el senyor Enrique Vidal Pérez, que actua en nom i representació de Ciutat de les Arts i de les Ciències, SA, com a director general, segons consta en escriptura atorgada a favor seu, el 2 d'octubre de 2015, davant del notari de València, Juan Bover Belenguer, amb el número 1910 del seu protocol; entitat domiciliada a València, avinguda del Professor López Piñero (Historiador de la Medicina), número 7 i amb NIF número F-53.299.750, d'ara endavant Cacsa.  
I d'una altra part, Leocadia García Bartual, que actua en nom i representació de Fundació Oceanogràfic de la Comunitat Valenciana, en qualitat de gerent, segons consta en escriptura de nomenament de gerent i apoderament atorgat a favor seu el 9 de maig de 2015, davant del notari de València, Alejandro Cervera Taulet amb el número 1602 del seu protocol, amb domicili social a València, Gran Via Marqués del Túria, 19 i proveïda de NIF número G-98814577, d'ara endavant la Fundació.  
D'ara en avant, la UV, Cacsa i la Fundació seran denominades, conjuntament, com les Parts i, individualment, la Part.  
Les Parts manifesten cada una respecte de si mateixa disposar de capacitat jurídica suficient per a subscriure el present conveni marc de col·laboració (d'ara endavant, el Conveni), i a aquest efecte  
  
Exposen  
  
Primer. Que la Llei 14/2011, d'1 de juny, de la ciència, la tecnologia i la innovació constitueix un marc de referència per a promoure la col·laboració dels organismes públics d'investigació i les empreses, a fi de donar una resposta eficaç a les exigències del canvi tecnològic.  
  
  
Segon. Que la UV és una entitat de dret públic que exerceix activitats de formació, investigació i desenvolupament científic i tecnològic, interessada a col·laborar amb els sectors socioeconòmics per a assegurar un dels fins de la formació i la investigació, que és la innovació i la modernització del sistema productiu. Compta amb personalitat jurídica pròpia i amb els seus propis estatuts aprovats pel Govern Valencià per Decret 128/2004, de 30 de juliol.  
  
Tercer. Que Cacsa és una empresa pública de la Generalitat Valenciana, creada per Decret 225/1991, del Consell, de 9 de desembre, l'objecte social de la qual consisteix en la promoció, organització i gestió de les activitats que requerisca la preparació, construcció, i posada en funcionament del projecte de la Generalitat Valenciana denominat Ciutat de les Arts i les Ciències de València, així com de la promoció, organització i gestió de l'explotació de les activitats i serveis a desenvolupar en els immobles de les instal·lacions que l'integren. Dins d'aquest projecte i actual complex hi ha l'Oceanogràfic.  
  
Quart. Que, la Fundació és una fundació (i) vàlidament constituïda en virtut d'escriptura pública atorgada el dia 9 de març de 2016 davant del notari de l'Il·lustre Col·legi de València, Alejandro Cervera Taulet, amb el número 863 del seu protocol, degudament inscrita en el Registre de Fundacions de la Comunitat Valenciana amb el número 598V, i amb un únic soci fundacional que és la societat mercantil Avanqua Oceanogràfic-Àgora, SL, (d'ara endavant, Avanqua) el principal objectiu de la qual, al marge dels propis de gestió i explotació de l'Oceanogràfic és la investigació i conservació de les espècies marines i els seus hàbitats naturals així com l'educació i divulgació científica. En concret, es deixa constància que:  
- Avanqua és l'empresa titular de l'explotació i gestió de l'Oceanogràfic, dins del qual es troba un equip tècnic i humà responsable del benestar i salut dels animals albergats, així com del desenvolupament de línies d'investigació per a la seua conservació, atenció i millora. En particular, Avanqua ha resultat adjudicatària del contracte número PA 7/14 de la Generalitat Valenciana per a la «Gestió i explotació dels edificis i instal·lacions de l'Oceanogràfic i l'Àgora i suport a Ciutat de les Arts i de les Ciències, SA, per a la dinamització de la Ciutat de les Arts i de les Ciències» (el contracte amb Cacsa).  
- La constitució de la Fundació per part d'Avanqua resulta particularment del compromís assumit per aquesta en l'oferta presentada per a l'adjudicació del Contracte amb Cacsa (apartat 8.5.6.7 del Pla de Gestió de Qualitat i Responsabilitat Social Empresarial presentat per Avanqua en compliment del plec de prescripcions tècniques del contracte amb Cacsa). Segons el que preveu el document esmentat, la Fundació es constitueix per a canalitzar a través d'aquestes accions del programa de responsabilitat social empresarial (d'ara en avant RSE) d'Avanqua. En aquest sentit, Avanqua i la Fundació han subscrit un acord marc de col·laboració a través del qual Avanqua presta suport a les activitats de la Fundació.  
  
Cinqué. Que Cacsa i la Fundació Oceanogràfic, cada una d'elles dedicades entre altres fins, a la investigació sobre espècies de fauna i flora autòctona i exòtica, tenen com un dels seus objectius la conservació de la biodiversitat marina i l'educació i sensibilització dels ciutadans sobre la problemàtica de conservació de les espècies i ecosistemes marins, aigües continentals i espècies associades.  
  
Sisé. Que les parts estan d'acord a establir una col·laboració mútua en els camps científics, tecnològics, formatius i divulgatius d'interés comú, incloent-hi la participació conjunta en projectes d'I+D, tant d'àmbit autonòmic com nacional i internacional.  
  
Tenint en compte el que s'ha exposat fins ara, la UV; Cacsa i la Fundació Oceanogràfic  
  
Convenen  
Estrényer les seues relacions, unir esforços i establir normes àmplies d'actuació que canalitzen i incrementen, dins d'un marc preestablit, els contactes i col·laboracions d'acord amb les següents  
  
Clàusules  
  
Primera. Finalitat de l'acord marc  
L'objecte d'aquest acord és l'establiment d'un marc d'actuació per a la col·laboració entre la UV, Cacsa i la Fundació Oceanogràfic en activitats de formació de personal d'investigació científica i desenvolupament tecnològic, d'intercanvi d'experts, i en la utilització i comercialització a tercers de tecnologia desenvolupada conjuntament per la UV, a través dels seus departaments i instituts, i per Cacsa i la Fundació Oceanogràfic.  
  
Segona. Modalitats de col·laboració  
- Execució de projectes i programes d'investigació i desenvolupament, a realitzar entre els instituts i/o centres de la UV, Cacsa i la Fundació Oceanogràfic.- Cooperació en programes de formació de personal investigador i tècnic.- Assessorament mutu en qüestions relacionades amb l'activitat de les entitats.- Organització i execució d'activitats comunes relacionades amb la promoció social de la investigació i el desenvolupament tecnològic.- Intercanvi de personal per temps limitat, quan l'índole del treball així ho requerisca.- Estades d'estudiants de la UV en la Fundació Oceanogràfic i Cacsa per mitjà de programes de cooperació educativa.- Totes aquelles altres que siguen considerades d'interés mutu, dins de les disponibilitats de les parts i de les activitats que constitueixen l'objecte del present acord marc.  
L'aplicació i execució d'aquest conveni, incloent-hi a aquest efecte tots els actes jurídics que pugen dictar-se en la seua execució i desplegament, no suposaran per a Cacsa o la Fundació, en cap supòsit, obligacions econòmiques. En tot cas, les obligacions contretes seran ateses amb els seus propis mitjans personals i materials.  
  
Tercera. Normes de col·laboració  
La participació dels investigadors de la UV en les activitats arreplegades en aquest conveni s'efectuarà d'acord amb la reglamentació pròpia de la UV, arreplegada en els seus estatuts i en el Reglament per a la realització de treballs de caràcter científic, tècnic o artístic i desenvolupament de cursos d'especialització i d'acord amb la Llei d'incompatibilitats del personal al servei de les administracions públiques i amb la Llei orgànica 6/2001, de 21 de desembre, d'universitats.  
  
Les col·laboracions derivades d'aquest acord marc quedaran sotmeses a les normes ací indicades i a aquelles que s'acorden para cada un dels convenis específics, tenint en compte la naturalesa de la col·laboració i el centre on es realitze el treball.  
  
Quarta. Contingut dels convenis específics  
Cada projecte i/o programa d'actuació en el marc d'aquest acord serà objecte d'un conveni/contracte específic que haurà de contindre, entre altres, els aspectes següents:  
- Definició de l'objectiu que es persegueix.- Descripció del pla de treball, que inclourà les distintes fases del mateix i la cronologia del seu desenvolupament.- Pressupost total i mitjans materials i humans que requerisca el programa esmentat, especificant les aportacions de cada entitat.- Normes per a la coordinació, execució i seguiment del projecte.- Noms de les persones, una per cada part, que es designaran per mutu acord i es responsabilitzaran de la marxa del conveni.- Regulació de la propietat intel·lectual i industrial que del conveni específic se'n puga derivar.- Regulació de l'explotació comercial dels resultats obtinguts, si s'escau.  
  
Cinquena. Establiment de la Comissió mixta  
Per a facilitar l'elaboració dels convenis específics, el seu seguiment i compliment, es constituirà una Comissió mixta paritària integrada per la vicerectora d'Investigació i Política Científica de la UV i el director de Control de Gestió de l'Oceanogràfic de Cacsa i el coordinador del Comité Científic de la Fundació Oceanogràfic, o per persones en qui deleguen, i un representant més per cada una de les parts.  
  
Aquesta comissió es constituirà en el termini de trenta dies, comptats a partir de la data de la firma d'aquest acord marc.  
La Comissió mixta dictarà les seues normes internes de funcionament, s'haurà de reunir quan ho sol·licite alguna de les parts i, en tot cas, almenys dues vegades a l'any.  
  
Sisena. Funcionament de la comissió mixta  
Corresponen a la comissió mixta, entre altres, les funcions següents:  
  
- Proposar possibilitats de col·laboració en temes cientificotecnològics d'interés comú.- Preparar els convenis específics d'execució d'aquest acord marc sobre les matèries seleccionades, dins de les modalitats de col·laboració establides en la clàusula segona.- Elevar les propostes que elabore als òrgans competents de les dues parts.- Realitzar el seguiment dels convenis específics que se subscriguen, així com aclarir i decidir els dubtes que puguen plantejar-se en la seua interpretació i execució.  
De les actes que alce la comissió de seguiment es remetrà una còpia a la Secretaria Autonòmica de l'Agència Valenciana de Turisme.  
  
Setena. Equipament  
Els béns d'equip que cada part aporte a un projecte de recerca comú són sempre de la seua propietat. La propietat dels béns immobles o equips adquirits o construïts en el marc d'un projecte comú s'ha de determinar, en cada cas, en el conveni específic corresponent.  
  
  
Vuitena. Entrada en vigor i duració  
Aquest conveni marc entrarà en vigor en el moment de la firma i té una vigència de quatre anys,que es pot renovar si les parts consideren oportú de continuar-lo. En aquest cas, i amb anterioritat a la seua finalització, les parts han de subscriure una pròrroga a aquest efecte.  
  
Novena. Modificació i rescissió  
Les parts podran modificar o denunciar el present document en qualsevol moment per mutu acord. Qualsevol de les parts pot, al seu torn, denunciar l'acord. Decisió que ha de comunicar per escrit a les altres parts amb sis mesos d'antelació a la data es vulga donar per acabat. En tots dos casos s'ha d'enllestir totes les tasques dels convenis específics que estiguen en vigor.  
  
Desé. Jurisdicció  
La Fundació Oceanogràfic, Cacsa i la UV es comprometen a resoldre de manera amistosa qualsevol desacord que puga sorgir en el desenvolupament d'aquest acord; tot això sense perjudici de poder interposar els recursos que s'estimen oportuns davant de la jurisdicció competent. Per a la resolució de les controvèrsies que puguen suscitar a l'empara d'aquest conveni marc, i amb renúncia expressa a qualsevol altre fur que en dret els puga correspondre, les parts acorden sotmetre's al fur i jurisdicció dels jutjats i tribunals de València.  
  
  
I en prova de conformitat de tot el que s'ha convingut, les partes signen, en tres exemplars aquest document al lloc i en la data dalt indicats.  
  
Per la Universitat de València  
El rector Esteban Morcillo Sánchez  
  
Per la Fundació Oceanogràfic Empresa  
La gerent Leocadia García Bartual  
  
Per la Ciutat de les Arts i les Ciències  
El director Enrique Vidal Pérez